**ห้องเวชกรรมไทย**

**ประวัติการแพทย์แผนไทย**

แสดงลำดับเหตุการณ์ประวัติที่เกี่ยวข้องกับทางด้านการแพทย์แผนไทย นับตั้งแต่ยุคก่อนสุโขทัยจนถึงสมัยสุโขทัย อยุธยา และรัตนโกสินทร์ โดยมีสื่อจัดแสดงที่เป็นสัญลักษณ์ของแต่ละยุคสมัยประกอบการนำเสนอ

**หุ่นแสดงรูปธาตุทั้ง ๔**

การเล่าเรื่องทฤษฎีทางการแพทย์แผนไทยโดยพื้นฐานผ่านสื่อจัดแสดง ที่เป็นรูปปั้นมนุษย์ร่วมกับการผสานเทคนิคกราฟิคทางคอมพิวเตอร์ เพื่อแสดงให้เห็นถึงหลักคิดทางทฤษฎีที่มองว่ามนุษย์มีองค์ประกอบสำคัญพื้นฐานทางกายภาพ ประกอบด้วย **รูปธาตุ ๔ ประการ คือ ดิน น้ำลม และไฟ**

**ธาตุทางการแพทย์แผนไทย/แผนผังเชื่อมโยงธาตุ ทั้ง ๔ ดิน น้ำ ลม ไฟ**

การแสดงถึงหลักคิดสำคัญทางทฤษฎีทางการแพทย์แผนไทย ที่เชื่อมโยงความสัมพันธ์ในเชิงกายภาพ ของมนุษย์กับธรรมชาติของธาตุทั้ง ๔ ที่มีลักษณะคุณสมบัติการทำงานที่เชื่อมโยงถึงกันและกัน

**เครื่องสัมผัสรูปธาตุ**

สื่อจัดแสดงที่ทำให้ได้เรียนรู้ถึงลักษณะคุณสมบัติของธาตุทั้ง ๔ ที่สำคัญ อันได้แก่ **ธาตุดิน**(แข็ง) **ธาตุน้ำ**(เหลว) **ธาตุลม**(พัดไหว) **ธาตุไฟ**(ร้อน) ซึ่งเป็นการเข้าใจพื้นฐานที่สำคัญต่อการเรียนรู้ในหลักการเวชกรรมแผนไทย ที่นำไปสู่การดูแลสุขภาพแบบองค์รวม

**หลักเวชกรรมไทย**

แสดงถึงหลักคิดทางทฤษฎีที่สำคัญในการเชื่อมโยงธรรมชาติของธาตุทั้ง ๔ ร่วมกับมิติทางสุขภาพของมนุษย์ โดยได้แสดงถึงความสัมพันธ์ที่เชื่อมโยงกับหลักการตรวจวินิจฉัยโรคที่ประกอบไปด้วยสมมุติฐานต่างๆ (ที่ตั้งที่แรกเกิดของโรค) ได้แก่ ธาตุ อุตุ อายุ กาล ประเทศ เป็นต้น

**ธาตุเจ้าเรือน/ เครื่องวิเคราะห์ธาตุเจ้าเรือน**

การเชื่อมโยงหลักคิดทางทฤษฎีทางการแพทย์แผนไทยที่ว่าด้วยเรื่องของสุขภาพกับลักษณะคุณสมบัติธาตุโดยกำเนิดของมนุษย์นั้นมีความสัมพันธ์ตั้งแต่แรกเกิดจวบจนถึงปัจจุบัน โดยสามารถวิเคราะห์ข้อมูลที่เป็นวันเกิด ผ่านสื่อจัดแสดงเพื่อให้ได้รับทราบข้อมูลเรื่องการดูแลสุขภาพตามธาตุเจ้าเรือนทั้ง ๔ ได้อย่างเหมาะสม

**การรักษาทางเวชกรรมไทย**

แสดงข้อมูลหลักการดูแลสุขภาพ การรักษาอาการเจ็บป่วยต่างๆ จากการตรวจพบธาตุที่ผิดปกติไป โดยการรักษาทางการแพทย์แผนไทยประกอบด้วยการใช้ยาสมุนไพรนำมาปรุงเป็นตำรับยาตามวิธีการหลักเภสัชกรรมไทยและการทำหัตถการทางการแพทย์แผนไทยด้วยวิธีการต่างๆ ที่สัมพันธ์กับการนวดไทยและผดุงครรภ์ไทย